b'\n_START_ARTICLE_\nPapajinis melionmedis\n_START_SECTION_\nVaisius\n_START_PARAGRAPH_\nPapaja, tikroji papaja \xe2\x80\x93 tropiniame klimate augan\xc4\x8dio papajinio melionmed\xc5\xbeio (Carica papaya) vaisius. Papajos i\xc5\xa1sivysto i\xc5\xa1 \xc5\xbeied\xc5\xb3, kurie susiformuoja kamieno lap\xc5\xb3 pa\xc5\xbeastyse (kauliflorija)._NEWLINE_Botanikoje papaja yra klasifikuojama kaip uoga. Papaja b\xc5\xabna iki 45 cm ilgio ir sveria nuo 400 g iki 10 kg. Ant suaugusio melionmed\xc5\xbeio u\xc5\xbedera iki 75 kg papaj\xc5\xb3. Nesunokusi papaja b\xc5\xabna \xc5\xbealia ir tvirta. \xc4\xae melion\xc4\x85 pana\xc5\xa1ios papajos nokdamos tampa geltonai auksin\xc4\x97s spalvos, mink\xc5\xa1timas \xc4\xafgauna salsv\xc4\x85 skon\xc4\xaf ir malon\xc5\xb3 aromat\xc4\x85. Pagal strukt\xc5\xabr\xc4\x85, form\xc4\x85 ir skon\xc4\xaf papaja primena melion\xc4\x85 su avie\xc4\x8di\xc5\xb3 aromatu._NEWLINE_Vaistingosios augalo savyb\xc4\x97s europie\xc4\x8diams yra \xc5\xbeinomos jau nuo XVI a., kada 1519 metais Fernando Kortesas, \xc5\xa1alia Meksiko miesto buvo apsinuodij\xc4\x99s m\xc4\x97sa. Vietiniai gyventojai pagird\xc4\x97 j\xc4\xaf g\xc4\x97rimu i\xc5\xa1 papajos, ir Kortesas greit pasveiko._NEWLINE_Papajos pirmiausia naudojami kaip valgomi vaisiai. Paprastai juos valgo \xc5\xa1vie\xc5\xbeius, be \xc5\xbeievel\xc4\x97s ir s\xc4\x97kl\xc5\xb3. Neprinokusias papajas valgo keptas ar virtas, salotose ir tro\xc5\xa1kiniuose._NEWLINE_Papajos turi daug fermento papaino ir kit\xc5\xb3 baltym\xc5\xb3. Papainas yra proteaz\xc4\x97 \xe2\x80\x93 baltymus skaidantis fermentas, kur\xc4\xaf naudoja m\xc4\x97sai mink\xc5\xa1tinti (ded\xc4\x85 \xc4\xaf miltelinius m\xc4\x97sos mink\xc5\xa1tiklius). Piet\xc5\xb3 Amerikos gyventojai papaj\xc4\x85 m\xc4\x97sos mink\xc5\xa1tinimui naudoja t\xc5\xabkstan\xc4\x8dius met\xc5\xb3. Papainas naudojamas gaminti tabletes, gerinan\xc4\x8dias vir\xc5\xa1kinim\xc4\x85._NEWLINE_Papajos ir papajinio melionmed\xc5\xbeio lapai turi prie\xc5\xa1kirm\xc4\x97linio alkaloido karpaino (angl. carpaine), kurio didel\xc4\x97s doz\xc4\x97s gali b\xc5\xabti pavojingos._NEWLINE_Pakistane, Indijoje, \xc5\xa0ri Lankoje ir kitose pasaulio \xc5\xa1alyse papajas naudoja kaip liaudies medicinos kontracepcijos ir abort\xc5\xb3 suk\xc4\x97limo priemon\xc4\x99. Eksperimentai su gyv\xc5\xabnais patvirtino, kad kai kurios papaj\xc5\xb3 med\xc5\xbeiagos turi kontracepcini\xc5\xb3 ir abortus sukelian\xc4\x8di\xc5\xb3 savybi\xc5\xb3. Yra duomen\xc5\xb3, kad papaja kaip kontraceptikas veikia ir vyri\xc5\xa1k\xc4\x85 dauginimosi sistem\xc4\x85 \xe2\x80\x93 sukelia gr\xc4\xaf\xc5\xbetam\xc4\x85 azoospermij\xc4\x85. Duomen\xc5\xb3, kad papajos sukelt\xc5\xb3 apsigimimus ar persileidimus, n\xc4\x97ra._NEWLINE_Juodos papaj\xc5\xb3 s\xc4\x97klos yra valgomos, turi a\xc5\xa1tr\xc5\xb3 prieskoni\xc5\xa1k\xc4\x85 skon\xc4\xaf. Sutrintas jas kartais naudoja kaip juod\xc5\xb3j\xc5\xb3 pipir\xc5\xb3 pakaital\xc4\x85. Kai kur Azijoje jaunus tro\xc5\xa1kintus papajinio melionmed\xc5\xbeio lapus valgo kaip \xc5\xa1pinatus._NEWLINE_Nesaikingas papaj\xc5\xb3 (pana\xc5\xa1iai kaip ir mork\xc5\xb3 ir kai kuri\xc5\xb3 citrus\xc5\xb3) valgymas gali sukelti karotenemij\xc4\x85.'